钦定古今图书集成/理学汇编/文学典/第055卷 > 窦群〈常 牟 庠 巩〉
## 钦定古今图书集成/理学汇编/文学典/第055卷 > 窦群〈常 牟 庠 巩〉

按《唐书》本传，“群字丹列，京兆金城人。父叔向，以诗自
名，代宗时位左拾遗。群兄弟皆擢进士第，独群以处
士客毗陵。母卒，啮一指置棺中，庐墓次，终丧。从卢庇
传啖助《春秋》学，著书数十篇。苏州刺史韦夏卿荐之
朝，并表其书报闻，不召。后夏卿入为京兆尹，复言之
德宗，擢为左拾遗。时张荐持节使吐蕃，乃迁群侍御”
史，为荐判官。入见，帝曰：“陛下即位二十年，始自草茅，
擢臣为拾遗，何其难也？以二十年难进之臣为和蕃
判官，一何易！”帝壮其言不遣。王叔文党盛雅不喜群，
群亦悻悻不肯附，欲逐之，韦执谊不可，乃止。群往见
叔文曰：“事有不可知者。”叔文曰：“奈何？”曰：“去年李实伐
恩恃权，震赫中外。君此时逡巡路傍，江南一吏耳。今
君又处实之势，岂不思路傍复有如君者乎？”叔文竦然，亦卒不用。宪宗立，转膳部员外郎，兼侍御史知杂
事，出为唐州刺史。节度使于𬱖闻其名，与语奇之，表
以自副，武元衡、李吉甫皆所厚善，故召拜吏部郎中。
元衡辅政，荐群代为中丞。群引吕温、羊士谔为御史，
吉甫以二人躁险，持不下。群忮狠，反怨吉甫。吉甫节
度淮南，群谓失恩，因挤之。陈登者，善术，夜过吉甫家，
群即捕登，掠考，上言吉甫阴事。宪宗面覆，登得其情，
大怒，将诛群，吉甫为救解，乃免。出为湖南观察使，改
黔中。会水坏城郭，调谿洞群蛮筑作，因是群蛮乱，贬
开州刺史，稍迁容管经略使。召还，卒于行，年五十五。
赠左散骑常侍。群狠自用，果于复怨。始召，将大任之，
众皆惧，及闻其死，乃安。兄常、牟，弟庠、巩，皆为郎，工词
章，为《联珠集》行于时。义取昆弟若五星然。

常，字中行，大历中及进士第，不肯调。客广陵，多所论
著。隐居二十年。镇州王武俊闻其才，奏辟不应。杜佑
镇淮南，署为参谋。历朗夔江抚四州刺史，国子祭酒。
致仕，卒赠越州都督。

牟，字贻周，累佐节度府。晚从昭义卢从史，从史濅骄，
牟度不可谏，即移疾归东都。从史败，不以觉微避去
自贤。位国子司业。

庠，字胄卿，终“婺州刺史。”

巩，字友封，雅裕，有名于时。平居与人言若不出口，世
号“嗫嚅翁。”元稹节度武昌，奏巩自副，卒。